钦定古今图书集成/明伦汇编/宫闱典/第022卷 > 《贺册皇太后表》杨于陵
## 钦定古今图书集成/明伦汇编/宫闱典/第022卷 > 《贺册皇太后表》杨于陵

臣某言：“伏奉某月日制书，奉太上皇后尊号曰皇太
后。”坤仪镇定，孝德昭升，大义冠于人伦，盛德光于史
册。凡在臣子，不任《忭跃》。〈中贺〉臣闻周室兴王，文母同
其经理；汉皇嗣圣，明德赞其徽猷。伏惟陛下弘阐睿
图，诞膺昌历，皇太后宣明懿范，超迈前修，家国庆灵，
慈孝交感。尧门荐祉，延宝祚于无疆；长信颐神，播欢
心于率土。由我爱敬，致兹雍熙，何幸万邦之人，亲逢
千载之运？臣叨承委任，职守藩封。阻拜彤庭，虽违于
常典；载驰丹恳，倍过于恒情。